**ՆԱԽԱԳԻԾ**

Հավելված

ՀՀ կառավարության 2022 թվականի

 -ի N  -Ն որոշման

**ԿԱՐԳ**

**ՏԻԵԶԵՐԱԿԱՆ ՏԵԽՆԻԿԱՅԻ ԵՎ ՕԲՅԵԿՏՆԵՐԻ ՕԳՏԱԳՈՐԾՄԱՆ (ՇԱՀԱԳՈՐԾՄԱՆ), ՄՇԱԿՄԱՆ, ՍՏԵՂԾՄԱՆ, ՓՈՐՁԱՐԿՄԱՆ**

**1.ԸՆԴՀԱՆՈՒՐ ԴՐՈՒՅԹՆԵՐ**

1. Սույն կարգով սահմանվում են Հայաստանի Հանրապետության տարածքում տիեզերական տեխնիկայի և օբյեկտների նախագծման, կառուցման մշակման, փորձարկման և շահագործման գործընթացները (այսուհետ Տիեզերական սարքաշինություն), ինչպես նաև տեխնիկական կանոնակարգման, այդ թվում` համապատասխանության գնահատման իրականացվող գործունեության հարաբերությունները:
2. Տիեզերական սարքերի և նրանց բաղադրամասերի ստեղծումը (արդիականացումը) և շահագործումը կատարվում են պատվիրատուի տեխնիկական բնութագրերին համապատասխան:
3. Սույն կարգում օգտագործվում են հետևյալ հիմնական հասկացությունները.
4. **արտադրող՝** ցանկացած ֆիզիկական կամ իրավաբանական անձ, որը նախագծում և (կամ) արտադրում է որևէ արտադրանք կամ ունի նախագծված և (կամ) արտադրված արտադրանք` սեփական անվանմամբ կամ իր ապրանքային նշանի անվանմամբ շուկայահանման նպատակով,
5. **շահագործող՝** տիեզերական գործունեություն իրականացնող իրավաբանական անձ,
6. **պատվիրատու՝** իրավաբանական կամ ֆիզիկական անձ, որն արտադրողի հետ կնքված պայմանագրի հիման վրա տալիս է պատվեր՝ ստեղծված կամ մշակված տիեզերական տեխնիկան և (կամ) օբյեկտը ձեռք բերելու համար,
7. **լիազոր մարմին՝** տիեզերական գործունեության ոլորտներում Կառավարության քաղաքականությունը մշակող և իրականացնող մարմին,
8. **գիտական և գիտատեխնիկական գործունեություն` ձեռք բերած գիտելիքների ընդլայնմանը և նոր գիտելիքների ստացմանն ու կիրառմանն ուղղված մտավոր ստեղծագործական գործունեություն, ներառյալ և կիրառական հիմնարար գիտական հետազոտություններ,**
9. **սահմանված պահանջներ`**տեխնիկական կանոնակարգերով, ստանդարտացման նորմատիվ փաստաթղթերով և տեխնիկական մասնագրերով սահմանված պահանջներ,
10. **տեխնիկական կանոնակարգ `** փաստաթուղթ, որով սահմանվում են արտադրանքի (ծառայության) կամ դրա հետ կապված արտադրման (կատարման) գործընթացների և մեթոդների վերաբերյալ տեխնիկական բնութագրեր: Այն կարող է ընդգրկել նաև տերմինաբանությանը, փաթեթավորմանը, պայմանանշաններին, արտադրանքի մակնշմանը կամ պիտակավորմանը ներկայացվող պահանջներ: Տեխնիկական կանոնակարգով սահմանված պահանջները պարտադիր են,
11. **տեխնիկական պայմաններ`** տեխնիկական պահանջները սահմանող փաստաթուղթ, որին պետք է համապատասխանեն որոշակի արտադրանքը, աշխատանքը (այդ թվում` գործընթացը), ծառայությունը,
12. **ստանդարտ**` փաստաթուղթ, որով սահմանվում են գործունեության տարբեր ձևերին կամ դրանց արդյունքներին վերաբերող համընդհանուր և բազմակի կիրառման համար կանոններ, ընդհանուր սկզբունքներ կամ բնութագրեր՝ ուղղված որոշակի բնագավառում լավագույն կարգավորվածության ձեռքբերմանը, որը մշակվում է փոխհամաձայնության հիման վրա և հաստատվում ճանաչված մարմնի կողմից,
13. **միջազգային ստանդարտ`** ստանդարտացման միջազգային կազմակերպության կողմից ընդունված և հանրությանը հասանելի ստանդարտ,
14. **տարածաշրջանային ստանդարտ** (այդ թվում` եվրոպական և միջպետական)` ստանդարտացման տարածաշրջանային կազմակերպության կողմից ընդունված և հանրությանը հասանելի ստանդարտ,
15. **ազգային ստանդարտ`** ստանդարտացման ազգային մարմնի կողմից ընդունված և հանրությանը հասանելի ստանդարտ,
16. **եվրոպական ստանդարտ`** ստանդարտացման եվրոպական կազմակերպության կողմից ընդունված և հանրությանը հասանելի ստանդարտ,
17. **միջպետական ստանդարտ`** Անկախ պետությունների համագործակցության երկրների ստանդարտացման, չափագիտության և սերտիֆիկացման միջպետական խորհրդի կողմից ընդունված և հանրությանը հասանելի ստանդարտ,
18. **ստանդարտացման կանոններ և ուղեցույցներ`** փաստաթուղթ, որը բովանդակում է ստանդարտացման աշխատանքների կատարման վերաբերյալ կազմակերպատեխնիկական և (կամ) ընդհանուր տեխնիկական դրույթներ, կարգեր, մեթոդներ, ինչպես նաև այդ աշխատանքների արդյունքների ձևակերպման ուղեցույցներ և կանոններ,
19. **ռիսկի աստիճան՝** մարդու կյանքին և առողջությանը, ֆիզիկական և իրավաբանական անձանց ու պետական գույքին, կենդանիների և բույսերի կյանքին և առողջությանը, շրջակա միջավայրին, այդ թվում՝ կենդանական և բուսական աշխարհին վնաս պատճառելու հավանականություն` հաշվի առնելով այդ վնասի ծանրությունը (չափերը):
20. **տեխնիկական մասնագրեր (առանձնահատկություն)`** փաստաթղթում առկա պայմաններ, որոնցով սահմանվում են արտադրանքի պահանջվող բնութագրերը (այդ թվում՝ որակի մակարդակը, կատարողականը, անվտանգությունը կամ չափերը, ներառյալ` արտադրանքի նկատմամբ կիրառվող պահանջները), ինչպես նաև պահանջները տերմինաբանության, փորձարկումների և փորձարկման մեթոդների, փաթեթավորման, մակնշման, պիտակավորման և համապատասխանության գնահատման ընթացակարգերի վերաբերյալ: Տեխնիկական մասնագրերում ընդգրկվում են նաև արտադրանքի արտադրության մեթոդները և գործընթացները.
21. **որակ**` արտադրանքի բնութագրերի ամբողջություն, որը վերաբերում է դրա հատկությանը բավարարելու իր նշանակությանը համապատասխանող` սահմանված կամ ենթադրվող պահանջները.

**2.ՏԻԵԶԵՐԱԿԱՆ ՍԱՐՔԱՇԻՆՈՒԹՅԱՆ ՍԿԶԲՈՒՆՔՆԵՐՆ ՈՒ ՊԱՅՄԱՆՆԵՐԸ**

1. Տիեզերական սարքերի արտադրությունը ներառում է հետևյալ գործընթացները․
2. Տեխնիկական պայմանների (տեխնիկական կանոնակարգերի), հստակեցում և մշակում,
3. ստանդարտացման կանոնների և ուղեցույցերի հստակեցում և մշակում,
4. նախագծակոնստրուկտորական, փորձակոնստրուկտորական, փորձատեխնոլոգիական և նախագծատեխնոլոգիական աշխատանքներ,
5. առաջադրված տեխնիկական պայմանների հիման վրա, փորձանմուշների (մոդելների) աշխատանքային տեխնիկական մասնագրերի կազմում, նախագծի իրագործելիության որոշում, էսքիզային և մանրամասն նախագծում, ռիսկերի կանխատեսում և գնահատում, տեխնոլոգիական գործընթացների մշակում և ճշգրտում,
6. տեխնիկական և կազմակերպչական հայեցակարգերի իրագործելիության գնահատում` արտադրության կազմակերպման ժամանակացույցի, շահագործման, պահպանման և ծախսերի հետ կապված սահմանափակումների սահմանում,
7. տիեզերական մեկնարկային համալիրների և ղեկավարման կենտրոնների նախագծում, կառուցում և  տեխնոլոգիական սարքավորումներով կահավորում,
8. արտադրական գործընթացների և տեղեկետվական անվտանգության ապահովում :
9. Նախագծակոնստրուկտորական աշխատանքներն ներառում են.
10. ծրագրի ժամանակացույցի մշակում,
11. անհրաժեշտ սարքավորումների, դրանց մատակարարների վերլուծություն և ընտրություն,
12. տիեզերական սարքաշինության տեխնիկական և կազմակերպչական իրագործելիության, անվտանգության, հուսալիության և ռիսկերի գնահատում,
13. օրենքով սահմանված կարգով տեխնիկատնտեսական և (կամ) ֆինանսատնտեսական հիմնավորման մշակում,
14. նախագծային և տեխնոլոգիական փաստաթղթերի մշակում, ներառյալ տիեզերական սարքերի և բաղադրամասերի հավաքման, ինտեգրման և փորձարկման ժամանակացույցերը,
15. տեխնիկական պայմանների համաձայն նախագծակոնստրուկտորական աշխատանքների կատարման հաջորդականության հստակեցում,
16. մշակված տեխնիկական լուծումների՝ արտոնագրային և հեղինակային իրավունքների հետ համապատասխանության հիմնավորում,
17. տեխնիկական կանոնակարգերով սահմանված հիմնական տեխնիկական բնութագրերի՝ ստանդարտների և գործառնական ցուցանիշների հիմնավորում:
18. Տիեզերական սարքերի և առանձին բաղադրամասերի պատրաստումը՝ կատարվում է պատվիրատուի ներկայացրած տեխնիկական պայմաններով:
19. Տիեզերական սարքերի և առանձին բաղադրամասերի նախագծման, կառուցման և փորձարկման աշխատանքները իրականացվում են լիազոր մարմնի հետ պայմանագրային հիմունքներով:
20. Յուրաքանչյուր փուլի ավարտից հետո պատվիրատուի և արտադրողի մասնակցությամբ կազմվում է կատարված աշխատանքների հանձնման - ընդունման ակտ:
21. Առաջնորդվելով պատվիրատուի որոշումներով՝ արտադրական գործընթացների ընդհանուր համակարգումն իրականացնում է նախագծող կազմակերպությունը:
22. Աշխատանքային պայմանագիրը կնքվում է պատվերների կատարման ողջ ժամանակահատվածի համար՝ պարբերաբար հստակեցնելով կատարված տարեկան աշխատանքների ծավալը և արժեքը:
23. Տիեզերական սարքերի և համալրող բաղադրամասերի նախագծային փաստաթղթերով սահմանված տեխնիկական պահանջներին համապատասխանությունը և պայմանագրային երաշխիքային ժամկետները շահագործման հանձնելու պարտադիր պայմաններն են:

**3. ՏԻԵԶԵՐԱԿԱՆ ՍԱՐՔԱՇԻՆՈՒԹՅԱՆ ՏԵԽՆՈԼՈԳԻԱԿԱՆ ԳՈՐԾԸՆԹԱՑՆԵՐԻ ԿԱԶՄԱԿԵՐՊՈՒՄԸ**

1. **Տիեզերական սարքաշինության տ**ե**խնիկական կանոնակարգերը, այդ թվում` համապատասխանության գնահատման ընթացակարգերը և տեխնիկական պայմանները մշակվում են ազգային, միջազգային, տարածաշրջանային ( այդ թվում` եվրոպական և միջպետական) ստանդարտների հիման վրա:**
2. Տիեզերական սարքաշինության տեխնոլոգիական ապահովման համակարգը (այսուհետ Տեխնոլոգիական համակարգ)՝ օժանդակում է «հետազոտություն - նախագծում - արտադրություն» ցիկլի փուլերի փոխգործակցման արդյունավետ քայլերի ընտրությանը՝ ապահովելով նախագծման և արտադրության գործընթացներում որակի և հուսալիության պահանջվող չափանիշները:
3. Տեխնոլոգիական համակարգին ներկայացվող առաջնային պահանջը շրջակա միջավայրի և մարդու առողջությանը վնասակար ներգործության բացառումն է:
4. Տեխնոլոգիական ապահովման համակարգը նախատեսում է .
5. տեխնոլոգիական իրագործելիության կանխատեսում, հիմնավորում և գնահատում,
6. տեխնոլոգիական խնդիրների նպատակային լուծման նախադրյալների ապահովում՝ զարգացման պլանների, ուղղությունների կանխատեսում և իրագործում,
7. նախագծային և փորձակոնստրուկտորական տեխնոլոգիական առաջնահերթությունների ճշգրտում և սահմանում,
8. տիեզերական սարքաշինության անհրաժեշտ արտադրական բազայի և որակի ապահովում:
9. Նախագծային, փորձակոնստրուկտորական, հետազոտական և արտադրական գործընթացների և ընթացակարգերի հաջորդական իրականացման արդյունքների համակարգված տեղեկատվական հենքի ձևավորվում:
10. Շահագործման ենթակա արտադրատեսակի հանձնման-ընդունման գործընթացը իրականացվում է պատվիրատուի և արտադրողի համատեղ կազմած արձանագրությամբ: Հանձնման-ընդունման գործընթացի ավարտից հետո, արտադրողը եռօրյա ժամկետում պատվիրատուին է փոխանցում շահագործման անհրաժեշտ տեխնիկական փաստաթղթերի ամփոփ փաթեթը:

**4. ՏԻԵԶԵՐԱԿԱՆ ՍԱՐՔԱՇԻՆՈՒԹՅԱՆ ԳԻՏԱԿԱՆ ԵՎ ԳԻՏԱՏԵԽՆԻԿԱԿԱՆ ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ**

1. Գիտական ​​և գիտատեխնիկական գործունեության, այդ թվում հիմնարար և կիրառական գիտական ​​հետազոտությունների համակարգումն իրականացնում է լիազոր մարմինը:
2. Տիեզերական սարքաշինության ոլորտի գիտական ​​և գիտատեխնիկական աշխատանքների գերակայություններն են.
3. Տիեզերական հետազոտությունների և տիեզերական համակարգերի զարգացման առկա և հեռանկարային նախագծերի գիտական ​​և տեխնիկական փորձաքննություն:
4. **Համակարգչային մոդելավորման և նախագծման ժամանակակից գործիքամիջոցների և մեթոդների կիրառմամբ** տեսական և փորձարարական հետազոտություններ՝ տիեզերական սարքաշինության, նյութերի, տեխնոլոգիաների և տեխնիկական բնութագրերի հիմնավորման և արդյունավետ շահագործման երաշխիքների հավաստմամբ:
5. Փորձանմուշների մշակում փորձարկում և անխափան երաշխավորված շահագործման հավաստում՝ արդյունավետ տեխնիկական պայմանների սահմանում:
6. Ռադիոտեխնիկական, ռադիոէլեկտրոնային միջոցների և կապի համակարգերի տեսական և փորձարարական հետազոտություններ:
7. Մետաղական համաձուլվածքների, մետաղակերամիկական ու կոմպոզիտային նյութերի ստացման, դրանց կառուցվածքագոյացման ու որակատեխնոլոգիական առանձնահատկությունների ուսումնասիրություններ և համարժեք տեխնիկական, տեխնոլոգիական չափանիշների սահմանումներ:
8. Երկրի հեռահար զոնդավորման տվյալների ստացման, վերլուծության, մշակման և արխիվացման տեխնոլոգիաների հետազոտություններ:
9. Շրջակա միջավայրի իրավիճակի վերլուծության և կանխատեսման՝ գեոտեղեկատվական մոդելավորման ժամանակակից տեխնոլոգիաների ուսումնասիրություններ:
10. Ժամանակակից տիեզերական տեխնոլոգիաների գիտական ​​հիմքերի ստեղծումը և դրանց օգտագործումը ՀՀ տնտեսության տարբեր ոլորտներում:
11. Սահմանված ժամկետներում գիտահետազոտական աշխատանքների արդյունքների հաշվետվությունների ներկայացում լիազոր մարմին:

**5. ՏԻԵԶԵՐԱԿԱՆ ՍԱՐՔԱՇԻՆՈՒԹՅԱՆ ԱՇԽԱՏԱՆՔՆԵՐԻ ԱՆՎՏԱՆԳՈՒԹՅԱՆ ԱՊԱՀՈՎՈՒՄԸ**

1. Տիեզերական սարքաշինության աշխատանքների կատարման ընթացքում անվտանգության ապահովման հիմնական պահանջներն ու պայմաններն են.
	* 1. Տիեզերական սարքաշինության անվտանգության ապահովման միջոցառումների պլանավորումը, կազմակերպումը, պատասխանատվությունը և վերահսկումն իրականացնում են վերոնշյալ գործառույթներում ընդգրկված բոլոր պատասխանատու անձինք և կազմակերպությունների ղեկավարները` ՀՀ օրենսդրությամբ սահմանված, ինչպես նաև նորմատիվ փաստաթղթերով նախատեսված անվտանգության պահանջների պարտադիր կատարմամբ կարգավորող իրավական ակտերի պահանջներին համապատասխան:
		2. Տեխնոլոգիական բոլոր փուլերի պատասխանատուները իրենց իրավասության սահմաններում իրականացնում են անվտանգության նորմատիվ փաստաթղթերի և հրդեհային անվտանգության վերաբերյալ այլ ակտերի մշակման կազմակերպումը և հաստատումը:
		3. Տեխնոլոգիական գործընթացների բոլոր փուլերում ընդգրկված մասնակիցների կողմից սահմանված անվտանգության նորմերի և միջոցառումների անվերապահ և ճշգրիտ կատարումը:
		4. Տիեզերական սարքերի(համակարգերի) շահագործման ընթացքում կանխարգելիչ միջոցառումների կամ նպատակային ծրագրերի մշակումը և կատարման կազմակերպումը:
		5. Բնակչության և շրջակա միջավայրի անվտանգությանը սպառնացող վտանգի դեպքում լիազոր մարմնին, պետական ​​մարմիններին, կազմակերպություններին և քաղաքացիներին ժամանակին տեղեկացնելը: